ELY:n aluevastaavan mukaan töhryjen poisto ei kuulu urakoitsijan perustehtäviin.

Keskiviikko-aamuna otetusta lukijan kuvasta näkee, että tiessä olevat kuopat on täytetty, mutta teksti on edelleen paikallaan. LUKIJAN KUVA

Porilainen Tommy Eklund huomasi Vesilahdentielle kirjoitetun tekstin ensimmäisen kerran ajaessaan Vesilahden kautta noin kuukausi takaperin. Kuoppaisen tien pintaan oli kirjoitettu viesti ”tarttis varmaan tehdä noille v**un läville jotain?” valkoisella värillä. Sanomaa oli tehostettu täydentämällä tiessä olleet montut kirkkoveneen näköisiksi.

– Koko juttu vain nauratti. Totta kai se ärsyttää, jos auto menee rikki kuoppien takia. Ajattelin silloin, että teksti ehkä poistetaan, mutta itse asialle ei tehdä mitään, Eklund kertoo.

Eklund ajoi jälleen samaa reittiä pitkin keskiviikkona 10.7 klo 7 aikaan. Samassa paikassa odotti nyt yllätys, jonka hän pysähtyi tallentamaan kameralla.

– Kuoppiin oli laitettu täytettä, mutta sama teksti näkyi edelleen todella hyvin. Jollain on ollut vahvaa liitua, hän sanoo.

Varsinais-Suomen ELY-keskuksen aluevastaava Pertti Valolla ei ole tietoa tekstistä tai siitä, onko paikkausryhmä käynyt kyseisellä alueella. ELYn kunnossapidon seurantajärjestelmä HARJAn mukaan paikkausryhmä on liikkunut Vesilahdentiellä Eklundin mainitsemana päivänä klo 13.37 alkaen.

– Heillä ei ole välineitä töherrysten poistamiseen, eikä se heidän tehtäviinsä kuulu. Tietysti olisi suotavaa kertoa tilaajalle, jos siellä jotain häiritsevää on, Valo sanoo.

Viestin sisällöstä kuultuaan Valo myöntää, että ELYlle tulee paljon palautetta teiden paikkaamisesta.

– Syy siihen, että reikiä on siellä sun täällä, johtuu siitä, että meillä on erittäin tiukka määrärahatilanne päällysteiden osalta. Budjetti on puolittunut viime kesään nähden, joten paikkauksia on jouduttu priorisoimaan. Omasta mielestäni on karsittu liikaakin, hän toteaa.

– Uusi hallitus lupasi teille lisämäärärahoja. Toivomme, että tämä jää tässä mielessä poikkeukselliseksi kesäksi.

Tekstin siivoamisessa ei Valon mukaan ole kiirettä, jos ei ole syytä olettaa, että asiasta aiheutuisi vaaraa tienkäyttäjille.

– Täytyisi ottaa liikenteen asiakaspalveluun Tienkäyttäjän linjalle yhteyttä, jos kokee, että siellä on jotain moraalisesti häiritsevää, joka pitäisi poistaa.